20\_\_.gada \_\_\_.\_\_\_\_\_\_ Noteikumi Nr.

Rīgā (prot. Nr. \_\_\_\_\_\_\_ .§)

**Kārtība, kādā piemērojama patentmaksa un tās apmēri fiziskās personas saimnieciskajai darbībai noteiktā profesijā**

*Izdoti saskaņā ar likuma “Par iedzīvotāju ienākuma*

*nodokli” 11.10 panta septīto daļu*

1. Noteikumi nosaka:

1.1. kārtību, kādā reģistrē patentmaksas maksātāju, tai skaitā samazinātās patentmaksas maksātāju;

1.2. kārtību, kādā maksā patentmaksu;

1.3. saimnieciskās darbības jomas profesijas, par kurām maksā patentmaksu;

1.4. patentmaksas apmēru sadalījumā pa profesijām;

1.5. saimnieciskās darbības ierobežojumus patentmaksas maksātājam.

2. Patentmaksas maksātājs ir fiziska persona, kuras saimnieciskā darbība atbilst likuma “Par iedzīvotāju ienākuma nodokli” 11.10 panta otrajā, trešajā, ceturtajā un piektajā daļā noteiktajām prasībām.

3. Samazinātās patentmaksas maksātājs ir fiziska persona, kas atbilst likuma “Par iedzīvotāju ienākuma nodokli” 11.10 panta devītajā daļā noteiktajām prasībām. Samazināto patentmaksu nepiemēro šo noteikumu 1. pielikumā 5.1. un 6.1. apakšpunktos minētajās saimnieciskās darbības jomas profesijās.

4. Saimnieciskās darbības jomas profesijas, par kurām maksā patentmaksu vai samazināto patentmaksu, kā arī patentmaksas apmērs ir noteikts šo noteikumu 1. pielikumā.

5. Patentmaksu maksā par vienu, trim vai sešiem kalendāra mēnešiem vai vienu kalendāra gadu. Samazināto patentmaksu maksā par sešiem kalendāra mēnešiem vai vienu kalendāra gadu.

6. Ja patentmaksas maksātājs veic saimniecisko darbību gan Rīgas pašvaldības teritorijā, gan citas pašvaldības teritorijās, patentmaksas apmēru vienam kalendāra mēnesim nosaka atbilstoši teritorijai ar augstāko patentmaksu. Šis nosacījums neattiecas uz samazinātās patentmaksas apmēru.

7. Patentmaksu vai samazināto patentmaksu ieskaita Valsts kases noteiktajā valsts budžeta ieņēmumu kontā.

8. Fiziskā persona iesniedz Valsts ieņēmumu dienestā iesniegumu par reģistrāciju patentmaksas vai samazinātās patentmaksas veikšanai (2.pielikums). Fiziskā persona, kura ir Valsts ieņēmumu dienesta elektroniskās deklarēšanas sistēmas lietotāja, iesniegumu par reģistrāciju patentmaksas vai samazinātās patentmaksas veikšanai iesniedz, izmantojot Valsts ieņēmumu dienesta elektroniskās deklarēšanas sistēmu.

9. Fiziskā persona šo noteikumu 8.punktā minēto iesniegumu iesniedz un patentmaksas vai samazinātās patentmaksas samaksu veic ne vēlāk kā septiņas darbdienas pirms konkrētā perioda (kalendārā mēneša vai kalendārā gada), kad paredzēts sākt patentmaksas vai samazinātās patentmaksas piemērošanu.

10. Valsts ieņēmumu dienests piecu darbdienu laikā pēc šo noteikumu 8.punktā minētā iesnieguma un patentmaksas vai samazinātās patentmaksas saņemšanas izvērtē iesniegumu un pieņem lēmumu reģistrēt fizisko personu par patentmaksas maksātāju vai samazinātās patentmaksas maksātāju uz periodu par kuru saņemta patentmaksa vai samazinātā patentmaksa vai pieņem lēmumu par atteikumu reģistrēt fizisko personu kā patentmaksas vai samazinātās patentmaksas maksātāju.

11. Šo noteikumu 10.punktā minēto lēmumu Valsts ieņēmumu dienests paziņo fiziskajai personai vienas darbdienas laikā, nosūtot to uz šo noteikumu 8.punktā minētajā iesniegumā norādīto e-pasta vai pasta adresi, vai Valsts ieņēmumu dienesta elektroniskās deklarēšanas sistēmā.

12. Patentmaksa un samazinātā patentmaksa nav atmaksājama, izņemot gadījumu, ja Valsts ieņēmumu dienests pieņem lēmumu par atteikumu reģistrēt fizisko personu kā patentmaksas vai samazinātās patentmaksas maksātāju.

13. Ja Valsts ieņēmumu dienests pieņem lēmumu par atteikumu reģistrēt fizisko personu kā patentmaksas vai samazinātās patentmaksas maksātāju, Valsts ieņēmumu dienests atmaksā fiziskai personai patentmaksas vai samazinātās patentmaksas summu pilnā apmērā, pārskaitot to uz šo noteikumu 8.punktā minētajā iesniegumā norādīto norēķina kontu divu darbdienu laikā pēc šo noteikumu 10.punktā minētā termiņa beigām, kā arī paziņo to fiziskai personai.

14. Valsts ieņēmumu dienesta lēmums reģistrēt fizisko personu par patentmaksas maksātāju vai samazinātās patentmaksas maksātāju ir dokuments, uz kā pamata patentmaksas maksātājs vai samazinātās patentmaksas maksātājs ir tiesīgs veikt saimniecisko darbību, par kuru maksā patentmaksu vai samazināto patentmaksu, ievērojot normatīvo aktu prasības.

15. Atzīt par spēku zaudējušiem Ministru kabineta 2013. gada 17. decembra noteikumus Nr. 1531 “Kārtība, kādā piemērojama patentmaksa un tās apmēri fiziskās personas saimnieciskajai darbībai noteiktā profesijā” (Latvijas Vēstnesis, 2013, 252. nr.).

16. Patentmaksas maksātājs vai samazinātās patentmaksas maksātājs, kas reģistrēts nodokļu maksātāju reģistrā saskaņā ar Ministru kabineta 2013. gada 17. decembra noteikumiem Nr. 1531 “Kārtība, kādā piemērojama patentmaksa un tās apmēri fiziskās personas saimnieciskajai darbībai noteiktā profesijā” (Latvijas Vēstnesis, 2013, 252. nr.), ir tiesīgs veikt saimniecisko darbību līdz attiecīgā perioda, par kuru reģistrēts kā patentmaksas vai samazinātās patentmaksas maksātājs, beigām.

Ministru prezidents M. Kučinskis

Ministru prezidenta biedrs,

ekonomikas ministrs A. Ašeradens

Iesniedzējs:

Ministru prezidenta biedrs,

ekonomikas ministrs A. Ašeradens

Vīza:

Valsts sekretārs J. Stinka

Jurušs, 67013044

Maris.Juruss@em.gov.lv